राजीव गांधी जैसा हाल करने की धमकी दी थी; पुलिस ने कोच्चि में बढ़ाई सुरक्षा
Prime Minister Narendra Modi Kerala Visit Threat Case - केरल में पीएम मोदी को धमकी भरा पत्र लिखने वाले आरोपी को पुलिस ने किया गिरफ्तार
पीएम मोदी को धमकी भरी चिट्‌ठी लिखने वाले आरोपी को पुलिस ने रविवार को गिरफ्तार कर लिया है। इस शख्स की पहचान जेवियर के रूप में हुई है। जेवियर ने केरल भाजपा अध्यक्ष के. सुरेंद्रन को भेजे खत में जान से मारने की धमकी देते हुए लिखा था- मोदी का हाल राजीव गांधी जैसा होगा। प्रधानमंत्री नरेंद्र मोदी की 24 अप्रैल को दो दिन के केरल दौरे पर कोच्चि जा रहे हैं।
पड़ोसी को फंसाना चाहता था, इसलिए चिट्‌ठी लिखी
कोच्चि पुलिस कमिश्नर सेतु रमन के मुताबिक जिस व्यक्ति ने प्रधानमंत्री के खिलाफ धमकी भरा पत्र भेजा था, उसे गिरफ्तार कर लिया गया है। जेवियर ने निजी दुश्मनी के कारण अपने पड़ोसी को फंसाने के लिए यह खत लिखा था।
जेवियर ने चिट्‌ठी में एनजे जॉनी के साइन किए थे और नीचे फोन नंबर लिखा था। पुलिस ने जॉनी से पूछताछ की तो उसे चिट्‌ठी के बारे में कुछ नहीं पता था, लेकिन पड़ोसी जेवियर से झगड़े की बात मानी। एर्नाकुलम के कथरीकादावु के रहने वाले जेवियर को पुलिस ने हैंड राइटिंग की पुष्टि के बाद गिरफ्तार किया।
पुलिस ने बढ़ाई सुरक्षा, 2060 जवान तैनात
इधर, प्रधानमंत्री के कोच्चि पहुंचने से पहले सुरक्षा व्यवस्था कड़ी कर दी गई है। इसके लिए 2060 पुलिसकर्मियों को तैनाती की है। साथ ही प्रधानमंत्री के आने-जाने वाले रूट पर दोपहर 2 बजे से ट्रैफिक डायवर्ट रहेगा। आयुक्त ने आगे कहा, "प्रधानमंत्री के रोड शो में 15 हजार और युवम-23 इवेंट में 20 हजार लोगों के आने की उम्मीद है। युवम-23 में आने वाले प्रतिभागी केवल मोबाइल फोन ला सकेंगे।"
3200 करोड़ रुपए के प्रोजेक्ट्स का करेंगे उद्घाटन
केरल में अपने दो दिवसीय दौरे में पीएम 25 अप्रैल को तिरुवनंतपुरम सेंट्रल स्टेशन पर तिरुवनंतपुरम और कासरगोड के बीच केरल की पहली वंदे भारत एक्सप्रेस को हरी झंडी दिखाएंगे। यह ट्रेन 11 जिलों तिरुवनंतपुरम, कोल्लम, कोट्टायम, एर्नाकुलम, त्रिशूर, पलक्कड़, पठानमथिट्टा, मलप्पुरम, कोझिकोड, कन्नूर और कासरगोड को कवर करेगी।
PM मोदी के केरल दौरे से जुड़ी ये खबरें भी पढ़ें... 
देश की पहली वाटर मेट्रो का उद्घाटन करेंगे PM
PM मोदी 25 अप्रैल को केरल में देश की पहली वाटर मेट्रो सर्विस का उद्घाटन करने वाले हैं। पोर्ट सिटी कोच्चि में वाटर मेट्रो सर्विस को 1,136.83 करोड़ की लागत से तैयार हुआ है। इस प्रोजेक्ट के तहत कोच्चि सिटी से आस-पास के 10 आइलैंड्स को जोड़ा जाएगा। पढ़ें पूरी खबर...
24 अप्रैल से PM का 8 शहरों का दौरा
PM मोदी 24 अप्रैल से 8 शहरों के सात कार्यक्रमों में हिस्सा लेंगे। PMO के मुताबिक मोदी सोमवार से 36 घंटे के भीतर 8 शहरों में 5300 किमी से ज्यादा की यात्रा करेंगे। 24 अप्रैल को PM दिल्ली से मध्य प्रदेश, फिर केरल, दादरा और नगर हवेली और दमन और दीव की यात्रा करेंगे। पढ़ें पूरी खबर...